Коми Республикаса Юралысь Вячеслав Гайзер примитiс йöзöс ас сёрнинаныс «Единая Россия» ютырлöн веськöдлысь Владимир Путинлöн сыктывкарса водзвежöсын.

Коми Республикаса Юралысь дорö шыöдчис 4 морт, став шыöдчöмыс серти Вячеслав Гайзер сетiс торъя тшöктöмъяс олöмö пöртысь власьт да меставывса асвеськöдлан органъясысь приём вылын вöлысь йöзлы.

Емдiн районын олысь Ольга Меньшакова шыöдчис Коми Республикаса Юралысь дорö корöмöн, медым босьтны оланiн вылö субсидия ас керка стрöитöм вылö. О.Меньшакова колана консультациясö эз вермы босьтны некодсянь кык да джын во чöж. В. Гайзер чорыда тшöктiс Видз-му овмöс министерстволы дженьыд кадöн сетны колана отсöг.

Олан условиеяссö бурмöдны отсöгла шыöдчис Сыктывкарысь Игорь Виноградов. И.Виноградов öтнас быдтö тыр арлыдтöм 6 челядьöс, на пиысь медiчöтыслы 9 тöлысь, куим жыръя патераын олöны 10 морт. В.Гайзер тшöктiс Сыктывкарса мэр Р.Зенищевлы видлавны став позянлунсö, медым решитны тайö юалöмсö.

Зоотехник Андрей Юдин шыöдчис вöзйöмöн пыртны предприятие подув вылын содтöд производство. Тайö вöзйöмсö мöдöдöма Республикаса видз-му овмöс министерствоö да тшöктöма «видлавны да сетны консультация».

Артистка Мария Коровина сетiс уна вöзйöм, кыдзи бурмöдны уджсö В.Савин нима драма театрын, торйöн кö, мукöд карысь режиссёръясöс корöмöн, кыдзи аддзыны позянлун сетны артистъяслы оланiн. Матысса кадö тайö юалöмсö видлалас Коми Республикаса культура министерство.